Προϋπόθεση για τη χορήγηση του δικαιώματος δωρεάν φοίτησης λόγω οικονομικών ή κοινωνικών κριτηρίων είναι η πλήρωση προϋποθέσεων αριστείας κατά τον πρώτο κύκλο σπουδών, που αντιστοιχεί κατ’ ελάχιστον στην κατοχή βαθμού ίσου ή ανώτερου του επτάμιση με άριστα στα δέκα (7,5/10).

Από τα τέλη φοίτησης απαλλάσσονται οι φοιτητές, που πληρούν την ανωτέρω προϋπόθεση εφόσον:

α) ο μέσος όρος του αθροίσματος των φορολογητέων εισοδημάτων των δυο (2) τελευταίων οικονομικών ετών του συνόλου των μελών της οικογένειας του αιτούντος να μην υπερβαίνει το 70% του εθνικού διάμεσου διαθέσιμου ισοδύναμου εισοδήματος(6.664,00€), αν ο αιτών δεν έχει συμπληρώσει το 26ο έτος της ηλικίας του και είναι άγαμος ή δεν έχει συνάψει σύμφωνο συμβίωσης.

β) ο μέσος όρος του ατομικού φορολογητέου εισοδήματος των δυο (2) τελευταίων οικονομικών ετών του αιτούντος δεν υπερβαίνει το 100% του εθνικού διάμεσου διαθέσιμου ισοδύναμου εισοδήματος(9.520,00€) αν ο αιτών έχει συμπληρώσει το 26ο έτος της ηλικίας του και είναι άγαμος ή δεν έχει συνάψει σύμφωνο συμβίωσης.

γ) ο μέσος όρος του αθροίσματος του φορολογητέου εισοδήματος των δυο (2) τελευταίων οικονομικών ετών του αιτούντος και του/της συζύγου ή συμβιούντος του, εφόσον είναι έγγαμος ή έχει συνάψει σύμφωνο συμβίωσης, ανεξαρτήτως αν υποβάλουν κοινή ή χωριστή φορολογική δήλωση δεν υπερβαίνει το 100% του εθνικού διάμεσου διαθέσιμου ισοδύναμου εισοδήματος(9.520,00€).

δ) αν ο αιτών την απαλλαγή δεν έχει συμπληρώσει το 26ο έτος της ηλικίας του και είναι τέκνο τρίτεκνης ή πολύτεκνης οικογένειας ή τεκνο άγαμου γονέα ή ορφανός τουλάχιστον από έναν (1) γονέα ή άτομο με αναπηρία δύναται να αιτηθεί την απαλλαγή κατά το ήμισυ (50%) από την υποχρέωση καταβολής τελών φοίτησης εφόσον ο μέσος όρος του αθροίσματος των φορολογητέων εισοδημάτων των δυο (2) τελευταίων οικονομικών ετών του συνόλου των μελών της οικογένειας του αιτούντος υπερβαίνει το 70% του εθνικού διάμεσου διαθέσιμου ισοδύναμου εισοδήματος(6664,00€) και δεν υπερβαίνει το 100% (9520,00€).

**ΔΙΚΑΙΟΛΟΓΗΤΙΚΑ-ΑΥΤΕΠΑΓΓΕΛΤΗ ΑΝΑΖΗΤΗΣΗ ΔΙΚΑΙΟΛΟΓΗΤΙΚΩΝ**

1) Αίτηση (επισυνάπτεται )

2) α) Αντίγραφα των δηλώσεων Ε1 και των εκκαθαριστικών (συμπεριλαμβανομένου του εκκαθαριστικού ΕΝΦΙΑ), του συνόλου των μελών της οικογένειας του αιτούντος την απαλλαγή από τα τέλη φοίτησης, ήτοι του ίδιου του αιτούντος, των γονέων του, ανεξαρτήτως αν κάνουν κοινή ή χωριστή φορολογική δήλωση, και των αδελφών του έως είκοσι έξι (26) ετών, εφόσον είναι άγαμοι και έχουν ίδιο φορολογητέο εισόδημα, των δυο (2) τελευταίων οικονομικών ετών. Σε περίπτωση διαζευγμένων γονέων, προσκομίζει την δήλωση Ε1 και το εκκαθαριστικό του γονέα στον οποίο ο αιτών είναι καταχωρημένος ως εξαρτώμενο μέλος.

β) Αντίγραφα των δηλώσεων Ε1 και των εκκαθαριστικών (συμπεριλαμβανομένου του εκκαθαριστικού ΕΝΦΙΑ), των δυο (2) τελευταίων οικονομικών ετών του αιτούντος και του/της συζύγου ή συμβιούντος του, εφόσον είναι έγγαμος ή έχει συνάψει σύμφωνο συμβίωσης.

3) Πιστοποιητικό οικογενειακής κατάστασης

4) Πιστοποιητικό σπουδών τέκνων (εφόσον υπάρχουν).

5) Ιατρική γνωμάτευση των Κέντρων Πιστοποίησης Αναπηρίας (ΚΕΠΑ) ή απόφαση Υγειονομικής Επιτροπής του ΙΚΑ, ή των Ανώτατων Υγειονομικών Επιτροπών του Στρατού (ΑΣΥΕ), του Ναυτικού (ΑΝΥΕ), της Αεροπορίας (ΑΑΥΕ) και της Ελληνικής Αστυνομίας, για τον ίδιο ή **εξαρτώμενο τέκνο** με ποσοστό αναπηρίας 67% και άνω. Τα εν λόγω δικαιολογητικά θα πρέπει να είναι σε ισχύ τη χρονική στιγμή που υποβάλλεται η αίτηση και να προκύπτει η διάρκεια της αναπηρίας από αυτά.

6) Ληξιαρχική Πράξη Θανάτου του αποβιώσαντος γονέα, αν ο φοιτητής έχει δηλώσει ορφανός από τον ένα ή τους δυο γονείς.

7) Διαζευκτήριο, σε περίπτωση που ο φοιτητής είναι διαζευγμένος ή δηλώνει τέκνο (προστατευόμενο) διαζευγμένων γονέων

8) Υπεύθυνη δήλωση του φοιτητή, από την οποία να προκύπτει ότι δεν έχει κάνει χρήση του δικαιώματος  απαλλαγής από τα τέλη φοίτησης σε ΠΜΣ με τη διάταξη του άρθρου 86 του ν.4957/2022 και ότι δεν λαμβάνει υποτροφία από άλλη πηγή.

Η Επιτροπή επιλογής μπορεί να ζητά συμπληρωματικά, όποιο άλλο δικαιολογητικό κρίνει απαραίτητο.